b"\n_START_ARTICLE_\nFolketingsvalg\n_START_SECTION_\nValgkredse i Kongeriget\n_START_PARAGRAPH_\nKongeriget Danmark er efter kommunalreformen 2007 og lovene om Folketingsvalg i b\xc3\xa5de Gr\xc3\xb8nland og p\xc3\xa5 F\xc3\xa6r\xc3\xb8erne, opdelt i tre landsdele og valgomr\xc3\xa5der._NEWLINE_Danmark er opdelt i 10 storkredse med i alt 92 opstillingskredse. _NEWLINE_F\xc3\xa6r\xc3\xb8erne og Gr\xc3\xb8nland er opdelt som valgomr\xc3\xa5der._NEWLINE_For at afg\xc3\xb8re fordelingen af mandater benytter folketingsvalget en kombination af forholdstalsvalg i s\xc3\xa5kaldte storskredse (kredsmandater) og landsd\xc3\xa6kkende till\xc3\xa6gsmandater, der udj\xc3\xa6vner resultatet, s\xc3\xa5 det afspejler partiernes styrkeforhold p\xc3\xa5 landsplan.\n_START_SECTION_\nAfstemning\n_START_PARAGRAPH_\nVed Folketingsvalget anvendes stemmesedler af hvidt karton, hvor v\xc3\xa6lgeren skal s\xc3\xa6tte \xc3\xa9t kryds til h\xc3\xb8jre for enten et partinavn eller et kandidatnavn._NEWLINE_Er v\xc3\xa6lgeren forhindret i at m\xc3\xb8de ved valgstedet p\xc3\xa5 valgdagen, kan man stemme pr. brevstemme p\xc3\xa5 et vilk\xc3\xa5rligt r\xc3\xa5dhus. Her er stemmesedlen i hvidt karton i st\xc3\xb8rrelsen A6. Der er 3 felter til udfyldelse: Partibogstav, partinavn og evt. kandidatnavn. I stemmeboksen er der kandidatlister over de n\xc3\xa6rmeste valgkredse til r\xc3\xa5dighed. Stemmesedlen forsegles i konvolut og foranlediges fremsendt til v\xc3\xa6lgerens valgsted.\n_START_SECTION_\nDanmark\n_START_PARAGRAPH_\nDe partier, der blev valgt ind i Folketinget ved sidste valg og fortsat er repr\xc3\xa6senteret i dette, har ret til at deltage i folketingsvalget, det vil sige de er automatisk opstillingsberettigede. _NEWLINE_Nye partier, der \xc3\xb8nsker at deltage i folketingsvalg, skal anmeldes for indenrigsministeren senest kl. 12 femten dage f\xc3\xb8r folketingsvalget. Sammen med anmeldelsen skal partiet indlevere et antal v\xc3\xa6lgererkl\xc3\xa6ringer, der mindst svarer til 1/175 af samtlige gyldige stemmer, der blev afgivet ved det sidste folketingsvalg. Ved folketingsvalget den 15. september 2011 blev der afgivet 3.545.368 gyldige stemmer. Et nyt parti skal derfor for tiden indsamle mindst 20.260 v\xc3\xa6lgererkl\xc3\xa6ringer for at blive opstillingsberettiget til folketingsvalg. _NEWLINE_Inden et nyt parti kan g\xc3\xa5 i gang med at indsamle v\xc3\xa6lgererkl\xc3\xa6ringerne, skal partiet ans\xc3\xb8ge Valgn\xc3\xa6vnet om at f\xc3\xa5 godkendt partinavnet og den formular, som partiet vil anvende til at indsamle v\xc3\xa6lgererkl\xc3\xa6ringerne._NEWLINE_Opstillingsberettigede partier f\xc3\xa5r tildelt et partibogstav, der bruges ved valg til Folketinget, regionsr\xc3\xa5dene og kommunalbestyrelserne._NEWLINE_Hvis et opstillingsberettiget parti f\xc3\xa5r mindst 2 procent af stemmerne ved folketingsvalg, s\xc3\xa5 kommer partiet i betragtning, n\xc3\xa5r de 40 till\xc3\xa6gsmandater skal fordeles. Et kredsmandat kan ogs\xc3\xa5 udl\xc3\xb8se till\xc3\xa6gsmandater._NEWLINE_Det er ogs\xc3\xa5 muligt at opstille udenfor partierne (s\xc3\xa5kaldt l\xc3\xb8sg\xc3\xa6nger). Det kr\xc3\xa6ver dog, for at blive valgt, at den opstillede opn\xc3\xa5r et kredsmandat. I 1994 blev Jacob Haugaard i Aarhus Amtskreds valgt med 23.253 personlige stemmer. Tidligere er det lykkedes Hans Schmidt fra Slesvigsk Parti at vinde et l\xc3\xb8sg\xc3\xa6ngermandat i 1953.\n_START_SECTION_\nF\xc3\xa6r\xc3\xb8erne & Gr\xc3\xb8nland\n_START_PARAGRAPH_\nVed folketingsvalg p\xc3\xa5 F\xc3\xa6r\xc3\xb8erne og Gr\xc3\xb8nland er partierne der er repr\xc3\xa6senteret i hhv. L\xc3\xb8gtingi\xc3\xb0 og Inatsisartut der er opstillingsberettigede. Man kan ikke stille op som nyt parti men man kan stille op som l\xc3\xb8sg\xc3\xa6nger, hvilket kr\xc3\xa6ver mindst 150 stillere p\xc3\xa5 F\xc3\xa6r\xc3\xb8erne og mindst 100 stillere p\xc3\xa5 Gr\xc3\xb8nland.\n_START_SECTION_\nFordeling af mandater\n_START_PARAGRAPH_\nBeregningen af valgresultatet, sker i Danmark ved et dobbelt forholdstalsvalgsystem. De 135 kredsmandater fordeles ved d'Hondts metode i landets ti storkredse, som hver r\xc3\xa5der over et fastlagt antal mandater. De 40 till\xc3\xa6gsmandater bruges til at udligne resultatet p\xc3\xa5 landsplan, s\xc3\xa5dan at partierne f\xc3\xa5r netop det antal mandater der svarer til deres del af stemmerne via den st\xc3\xb8rste br\xc3\xb8ks metode. Sm\xc3\xa5 partier har typisk sv\xc3\xa6rt ved at opn\xc3\xa5 kredsmandater, men f\xc3\xa5r via till\xc3\xa6gsmandaterne alligevel det korrekte antal mandater. Partier er dog udelukket fra till\xc3\xa6gsmandater hvis de ikke n\xc3\xa5r over en af de tre sp\xc3\xa6rregr\xc3\xa6nser. I praksis er der kun en sp\xc3\xa6rregr\xc3\xa6nse, den som kr\xc3\xa6ver, at partiet f\xc3\xa5r over 2 procent af stemmerne for at f\xc3\xa5 till\xc3\xa6gsmandater \xe2\x80\x93 derfor kaldes den ofte blot sp\xc3\xa6rregr\xc3\xa6nsen."